അമേരിക്കയുടെ അംഗീകാരം കാത്ത് മെര്ക്കിന്റെ കൊറോണയ്ക്കുള്ള മരുന്ന് : അംഗീകാരം ലഭിച്ചാല് കൊറോണയ്ക്കുള്ള ആദ്യ ആന്റി വൈറല് മരുന്ന് വാഷിംഗ്ടണ് : കൊറോണയുദ്ധത്തില് മറ്റൊരു നാഴികകല്ലിന് സാക്ഷിയാവാന് ഒരുങ്ങുകയാണ് ലോകം. മെര്ക്ക് ആന്ഡ് കോ ഇന്കോര്പ്പറേഷന്റെ മരുന്ന് യുണൈറ്റഡ് സ്റ്റേറ്റ്സ് ഫുഡ് ആന്ഡ് ഡ്രഗ് അഡ്മിനിസ്ട്രേഷനില് അംഗീകാരത്തിനായി അപേക്ഷ സമര്പ്പിച്ചു. കൊറോണ പ്രതിരോധ ശ്രമങ്ങളുടെ ഭാഗമായി പരീക്ഷണാടിസ്ഥാനത്തില് നല്കിയ മെര്ക്കിന്റെ മരുന്നുകള് വിജയകരമാണെന്ന്് മുന്പ് പഠനങ്ങള് വന്നിരുന്നു. മരുന്ന് കൊറോണ ഗുരുതരാവസ്ഥയിലേക്ക് പോകുന്നത് തടയുകയും മരണനിരക്ക് കുറച്ചുവെന്നും കമ്ബനി അവകാശപ്പെട്ടിരുന്നു. മരുന്ന് സ്വീകരിച്ച അമേരിക്കയിലെയും വിദേശത്തുമുള്ള 775 ഓളം വരുന്ന സന്നദ്ധ പ്രവര്ത്തകരുടെ ഡാറ്റ വിശകലനം ചെയ്താണ് കമ്ബനി ഈ അനുമാനത്തിലേക്കെത്തിയത്. പഠനത്തില് കൊറോണ ബാധിച്ചുള്ള മരണനിരക്ക് 50 ശതമാനത്തോളം കുറഞ്ഞുവെന്ന് കമ്ബനി വ്യക്തമാക്കി. നിലവില് മരുന്നിന് സാരമായ പാര്ശ്വഫലങ്ങളൊന്നും തന്നെ റിപ്പോര്ട്ട് ചെയ്തിട്ടില്ല.മരുന്നുകള് വിജയകരമായതായി കണ്ടെത്തിയതിനെ തുടര്ന്ന് ആരോഗ്യ സംഘടനകളുടെ അഗീകാരം നേടാനുള്ള ശ്രമങ്ങള് ആരംഭിച്ചതായി മരുന്ന് നിര്മ്മാതാവ് ഇ.മെര്ക്ക് കെ ജി വ്യക്തമാക്കിയിരുന്നു. ഇതിന്റെ ഭാഗമായാണ് അമേരിക്കയില് അടിയന്തര ഉപയോഗത്തിനുള്ള അനുമതി തേടി എഫ്ഡിഎയെ സമീപിച്ചത്. അംഗീകാരം ലഭിച്ചാല് കൊറോണയ്ക്കുള്ള ആദ്യ ആന്റി വൈറല് മരുന്നാകും മെര്ക്ക് നിര്മ്മിക്കുന്ന മോള്നുപിരാവിര് എന്ന മരുന്ന്. അഞ്ചു ദിവസം തുടര്ച്ചയായി സ്വീകരിക്കേണ്ടതാണ് മെര്ക്ക് മരുന്ന്. ദിവസത്തില് നാല് വീതം രണ്ട് നേരം മരുന്ന് കഴിക്കാനാണ് കമ്ബനി നിര്ദേശം. അതേസമയം ഫൈസര്, റോച്ചെ, അറ്റേ തുടങ്ങിയ മരുന്ന് നിര്മ്മാണ കമ്ബനികള് വികസിപ്പിക്കുന്ന കൊറോണ ഓറല് മരുന്നുകളുടെ പരീക്ഷണ ഫലങ്ങള് വരും മാസങ്ങളില് ലഭ്യമാകുമെന്നാണ് പ്രതീക്ഷ. വാക്സിനോടൊപ്പം കൊറോണ മരുന്നുകളും ചികിത്സയ്ക്കായി ലഭ്യമാകുന്നതോടെ കൊറോണ പ്രതിരോധം എളുപ്പമാകുമെന്നാണ് ആരോഗ്യ വിദഗ്ധര് കണക്ക് കൂട്ടുന്നത്.